এদিকে সেদিনও কাবা চত্বরে ইসলামের নবী মুহাম্মদ ও তার সঙ্গীদের বিরুদ্ধে ষড়যন্ত্র সভা চলছিল। যাতে আবুল হাকাম (আবু জাহেল) ঘোষণা দিয়েছিলÑ ‘যে ব্যক্তি মুহাম্মদের মস্তক এনে দিতে পারবে, তাকে ১০০ উট পুরস্কার দেওয়া হবে।’ সবাই জানত খাত্তাবের বেটা ওমর ব্যতীত এ সাহস আর কেউ রাখে না। সহসাই সবার ধারণা বাস্তবে রূপ দিয়ে ওমর মজলিস থেকে ওঠে গেল। চোখে রক্ত পিপাসা, কাঁধে উন্মুক্ত তরবারি। গন্তব্য দারুল আরকাম। পথিমধ্যে দেখা হলো বন্ধু নুআইম (রা.) এর সঙ্গে। তার ইসলাম গ্রহণের সংবাদ তখনও গোপন ছিল। তিনি জিজ্ঞেস করলেন, আরে ওমর উন্মুক্ত তরবারি নিয়ে কোথায় যাচ্ছ? দৃঢ় কণ্ঠে ওমরের উত্তরÑ ‘আজ মুহাম্মদের একটা বিহিত করেই ছাড়ব।’ ওমরকে ঠেকাতে হজরত নুআইম (রা.) একটি কৌশল করলেন। তাকে বললেনÑ ‘আরে! আগে নিজের ঘরের তো খবর নাও।’ ওমর কৌতূহলি হয়ে জানতে চান ঘটনা কী? তিনি বলেন, ‘তোমার বোন ও তার স্বামী দুজনই মুসলমান হয়ে গেছে।’ শোনা মাত্রই রাগে হুঙ্কার দিয়ে দিক পরিবর্তন করলেন ওমর। বোনের বাড়ি পৌঁছতে খুব বেশি দেরি হলো না । দরজায় করাঘাত হলো সজোরে। ঘটনাক্রমে সে সময়ে খাব্বাব (রা.) ঘরের ভেতরে ছিলেন। তিনি ওমর এর বোন ফাতেমা ও সাঈদকে কোরআন পড়াচ্ছিলেন। ওমরের আওয়াজ শুনে তিনি ঘরের কোথাও লুকিয়ে গেলেন। ভেতরে প্রবেশ করেই রাগত স্বরে ওমরের জিজ্ঞাসাÑ ‘আমি বাইরে থেকে কী শুনছিলাম? তোমরা কী পড়ছিলে? ভগ্নিপতি সাঈদ ইবনে যায়দ কথা বলার জন্য এগুলে ওমর তাকে বেদম প্রহার করতে শুরু করলেন। বোন ফাতেমা বিনতে খাত্তাব তাদের থামানোর জন্য অগ্রসর হলেন। এতে ওমরের ক্রোধ আরও বেড়ে গেল। ফাতেমা (রা.) কে তিনি এমন চপেটাঘাত করলেন তিনি রক্তাক্ত হয়ে গেলেন। ওমর রাগি ছিলেন বটে, ছিলেন সুবোধ সম্পন্নও। বোনকে আহত করে তিনি খুব ব্যথিত হলেন। বেশ কিছুক্ষণ নীরব থেকে অনুতপ্ত স্বরে জিজ্ঞেস করলেন, ‘তোমরা কী পড়ছিলে?’ ফাতেমা বললেন, আমরা আল্লাহ তায়ালার পবিত্র কালাম কোরআন পড়ছিলাম। ওমর দেখতে চাইলে তাকে বলা হলোÑ ‘এ শুধু পবিত্ররাই পাঠ করতে পারে।’ তাকে গোসল করতে বলা হলো। ওমর গোসল করে এলেন। বোন ফাতেমা তাঁকে কোরআনের সূরা ত্বহা লেখা অংশটি দিলেন। ওমর পড়তে লাগলেনÑ ‘ত্বহা, আপনাকে কষ্ট দেওয়ার জন্য আমি আপনার প্রতি কোরআন অবতীর্ণ করিনি। কিন্তু তাদেরই উপদেশের জন্য, যারা ভয় করে। এটা তার কাছ থেকে অবতীর্ণ।’ (ত্বহা : ১-৪)।